S-396/2017

Mál þetta, sem dómtekið var 22. þessa mánaðar, er höfðað með ákæru lögreglustjórans á Suðurnesjum 6. nóvember 2017 á hendur ákærða, C-x-x E-x-x S-x-x, fæddum 20. apríl 1996, frönskum ríkisborgara;

„fyrir fíkniefnalagabrot, með því að hafa föstudaginn 6. október 2017, staðið að innflutningi á samtals 161,62 g af kókaíni, sem hafði að meðaltali 71 % styrkleika, ætluðu til söludreifingar hér á landi í ágóðaskyni. Fíkniefnin flutti ákærða til landsins sem farþegi með flugi WW-447 frá Amsterdam, Hollandi, falin í líkama sínum í 21 pakkningum.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar og til greiðslu alls sakarkostnaðar og að gerð verði upptæk framangreind 161,62 g af kókaíni, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, sbr. reglugerð nr. 848/2002.“

Kröfur ákærða í málinu eru þær að honum verði gerð sú vægasta refsing sem lög leyfa og að gæsluvarðhaldsvist sem hann sætti frá 7. til 17. október 2017 verði dregin frá þeirri refsingu sem ákveðin verði að fullri dagatölu. Þá krefst verjandi ákærða hæfilegrar þóknunar sér til handa samkvæmt framlagðri tímaskýrslu.

Farið var með mál þetta samkvæmt 164. gr. laga nr. 88/2008 um meðferð sakamála. Var málið tekið til dóms við þingfestingu þess 22. nóvember sl. án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Niðurstaða:

Ákærði játaði brot sitt við þingfestingu máls þessa. Játning ákærða samrýmist gögnum málsins. Brot hans telst því sannað og er það réttilega heimfært til refsiákvæða í ákæru.

Við ákvörðun refsingar verður ekki framhjá því litið að ákærði hefur nú verið sakfelldur fyrir að hafa flutt hingað til lands nokkuð magn af kókaíni, ætluðu til söludreifingar í ágóðaskyni.

Ákærða til málsbóta horfir að hann hefur frá upphafi játað sök. Jafnframt þykir verða að leggja til grundvallar að ákærði hafi einungis komið að flutningi efnanna hingað til lands, hann hafi hvorki komið að skipulagningu né fjármögnun innflutningsins. Þá þykir sérstaklega mega líta til þess hér að ákærði sýndi samvinnu við rannsókn málsins og vísaði lögreglu strax á meintan samverkamann sinn. Samkvæmt öllu þessu, og að gættum styrkleika þeirra efna sem hér um ræðir, þykir refsing ákærða, í ljósi dómaframkvæmdar, réttilega ákveðin fjögurra mánaða fangelsi. Til frádráttar refsingunni kemur gæsluvarðhald sem ákærði sætti frá 7. til 17. október 2017 að fullri dagatölu, sbr. 76. gr. almennra hegningarlaga nr. 19/1940. Engin efni eru til þess að binda refsingu ákærða skilorði.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk þau 161,62 grömm af kókaíni sem ákærði var með í vörslum sínum við komuna til landsins 6. október 2017.

Á grundvelli sakfellingar ákærða, sbr. 1. mgr. 218. gr. laga nr. 88/2008 um meðferð sakamála, verður honum gert að greiða allan sakarkostnað málsins. Ákærði dæmist því til að greiða sakakostnað samkvæmt framlögðu sakarkostnaðaryfirliti, samtals 259.636 krónur. Ákærði greiði einnig þóknun skipaðs verjanda síns, B-kk-ef H-kk-ef hrl., sem eftir umfangi málsins þykir hæfilega ákveðin, vegna vinnu verjanda á rannsóknarstigi og eftir höfðun málsins hér fyrir dómi, svo sem í dómsorði greinir. Ákærði greiði enn fremur útlagðan ferðakostnað verjanda, 13.200 krónur.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, C-x-x E-x-x S-x-x, sæti fangelsi í fjóra mánuði. Til frádráttar refsingunni kemur gæsluvarðhald sem ákærði sætti frá 7. til 17. október 2017 að fullri dagatölu.

Ákærði sæti upptöku á 161,62 grömmum af kókaíni.

Ákærði greiði 820.916 krónur í sakarkostnað, þ.m.t. þóknun skipaðs verjanda síns, B-kk-ef H-kk-ef hrl., 548.080 krónur að virðisaukaskatti meðtöldum, og útlagðan ferðakostnað verjanda, 13.200 krónur.

K-kk-nf H-kk-nf